**Nevasta care iubeşte**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nevasta care iubeşte

Spală noaptea şi cârpeşte

Şi ziua se primeneşte

Of, of, of şi hop, hop, hop,

Of, ce foc şi ce potop!

La horă dacă se prinde

Inima ei se aprinde,

Şi dansul mereu întinde.

Of, of, of, şi hop, hop, hop,

Of, ce foc şi ce potop!

Sare, pasurile-ndeasă.

Plâng copiii, ei nu-i pasă

Nici de casă, nici de masă.

Of, of, of, şi hop, hop, hop,

Of, ce foc şi ce potop!

Iar bărbatul ei, săracul,

Cară la moară cu sacul,

Pe-amândoi lua-i-ar dracul!

Of, of, of, şi hop, hop, hop,

Of, ce foc şi ce potop!